b"\n_START_ARTICLE_\nJohn Lennon\n_START_SECTION_\nDjetinjstvo\n_START_PARAGRAPH_\nJohn Winston Lennon ro\xc4\x91en je u Liverpoolu 9. listopada 1940., dok mu je otac, Fred Lennon, bio odsutan od ku\xc4\x87e. Otac se vratio obitelji pet godina kasnije, no supruga Julia vi\xc5\xa1e nije \xc5\xbeeljela \xc5\xbeivjeti s njime. Dje\xc4\x8dak je odrastao kod tete Mimi, maj\xc4\x8dine sestre. Majka je umrla 1958, u prometnoj nesre\xc4\x87i pred tetinom ku\xc4\x87om, kada je Johnu bilo sedamnaest godina. John je dosadu u \xc5\xa1koli razbijao crtanjem svojih kolega i profesora i markiranjem s nastave. Budu\xc4\x87nost mu nije izgledala sjajno dok teta nije zamolila ravnatelja \xc5\xa1kole da mu napi\xc5\xa1e preporuku za Liverpool Art College, zbog njegova crtanja.\n_START_SECTION_\nThe Beatles\n_START_PARAGRAPH_\nGodine 1955. osnovao je svoju prvu grupu, The Quarrymen, s prijateljem Peteom Shottonom. Ostali \xc4\x8dlanovi bili su Nigel Walley i Ivan Vaughan. Ivan Vaughan je upoznao Johna sa svojim prijateljem Paulom McCartneyem 1957. Zajedno s njime i, ne\xc5\xa1to kasnije, Georgeom Harrisonom osniva grupu The Beatles. Kasnije (1962.) im se pridru\xc5\xbeio Ringo Starr. Godine 1963. objavljuju svoj prvi album Please, Please me. Pjesme Help, Strawberry Fields Forever i I Am The Walrus bili su Lennonovi va\xc5\xbeniji doprinosi Beatlesima koji su osvojili srca slu\xc5\xa1atelja i top liste. Grupa se raspada 1970. godine. Posljednji Lennonovi hitovi za grupu bili su Revolution, Across the Universe, Don't Let Me Down i Come together.\n_START_SECTION_\nSolo albumi\n_START_PARAGRAPH_\nVe\xc4\x87 prije raspada grupe snimio je tri eksperimentalna albuma s drugom suprugom Yoko Ono. Najuspje\xc5\xa1niji albumi su mu  John Lennon/Plastic Ono Band iz 1970. i Imagine iz 1971. Najva\xc5\xbenije pjesme iz razdoblja solo karijere su Instant Karma!, Working Class Hero, God, Stand by Me, Imagine i Mind Games. Za razliku od McCartneya koji je imao desetak pjesama na vrhu Top Tena, Lennonu je to uspjelo samo jednom, s pjesmom Whatever Gets You Thru The Night, u duetu s  Eltonom Johnom."